Legal Document

Category: 2120

Text:
52. ΝΟΜΟΘΕΤ. ΔΙΑΤΑΓΜΑ  υπ’ αριθ. 1195 της 29 Ιουν./5 Ιουλ. 1972 (ΦΕΚ Α΄ 109) Περί ανασυστάσεως Ειρηνοδικείων. Άρθρ.1.-1.Δια Β.Δ/των, εκδιδομένων επί τη προτάσει του Υπουργικού Συμβουλίου και γνώμην της Ολομελείας του Αρείου Πάγου, επιτρέπεται η ανασύστασις μέχρι τεσσαράκοντα Ειρηνοδικείων εκ των συγχωνευθέντων δυνάμει του Ν.Δ. 100/1969 «περί συγχωνεύσεως Ειρηνοδικείων καταργήσεως Πταισματοδικείων και συστάσεως ετέρων». 2.Δια των κατά την προηγουμένην παράγραφον Β.Δ/των, ορίζεται η έδρα και η περιφέρεια των ανασυνιστωμένων Ειρηνοδικείων, ως και η ημέρα ενάρξεως της λειτουργίας αυτών. Άρθρ.2.-Δια των περί ανασυστάσεως Ειρηνοδικείων εκδιδομένων, κατά την παρ. 1 του προηγουμένου άρθρου, Β.Δ/των, δύναται να συνιστάται και ανάλογος αριθμός θέσεων Ειρηνοδικών, Γραμματέων Ειρηνοδικείων, δικαστικών γραφέων και κλητήρων, αναγκαίων δια την λειτουργίαν αυτών, μη δυνάμενος να υπερβαίνη εν συνόλω τας τριάκοντα θέσεις Ειρηνοδικών και ανά τριάκοντα θέσεις Γραμματέων Ειρηνοδικείων, δικαστικών γραφέων και κλητήρων. Άρθρ.3-Αι κατ’ εφαρμογήν του άρθρ. 4 του Ν.Δ. 100/1969 προστεθείσαι θέσεις Συμβολαιογράφων των συγχωνευθέντων Ειρηνοδικείων εις τας θέσεις των Συμβολαιογράφων των Ειρηνοδικείων εις α συνεχωνεύθησαν αι περιφέρειαι και αι έδραι αυτών, ανασυνιστώνται εκ νέου δια του παρόντος εις τας έδρας των ανασυνιστωμένων Ειρηνοδικείων, μειουμένου αναλόγως του αριθμού των Συμβολαιογράφων των Ειρηνοδικείων εις α είχον προστεθή αύται. Άρθρ.4.-1.Οι κατ’ εφαρμογήν της παρ. 1 του άρθρ. 5 του Ν.Δ. 100/1969 μετατεθέντες δικολάβοι και άμισθοι δικαστικοί κλητήρες εις τα Ειρηνοδικεία εις α συνεχωνεύθη η περιφέρεια του παρ’ ω υπηρέτουν Ειρηνοδικείου, δύναται, εις περίπτωσιν ανασυστάσεως τούτου, να αναμετατεθώσι παρ’ αυτώ τη αιτήσει των, υποβαλλομένη εντός προθεσμίας έξ μηνών από της δημοσιεύσεως του περί ανασυστάσεως του οικείου Ειρηνοδικείου Β.Δ/τος. 2.Οι κατ’ εφαρμογήν της παρ. 2 του άρθρ. 5 του Ν.Δ. 100/1969 μετατεθέντες δικηγόροι, ειδικώς τοποθετημένοι παρά τινι των συγχωνευθέντων Ειρηνοδικείων, κατά το άρθρ. 24 του Ν.Δ. 3026/1954, δύναται, εφ’ όσον τούτο ήθελεν ανασυσταθή κατά τας διατάξεις του παρόντος, να αναμετατεθώσι παρ’ αυτώ κατά παρέκκλισιν των κειμένων διατάξεων, τη αιτήσει των, υποβαλλομένη εντός της κατά την παρ. 1 του παρόντος άρθρου προθεσμίας. 3.Αι κατά την παρ. 1 του παρόντος άρθρου αναμεταθέσεις γίνονται δι’ αποφάσεως του επί της Δικαιοσύνης Υπουργού, δημοσιευομένης δια της Εφημερίδος της Κυβερνήσεως, αι δε κατά την παρ. 2 δια Β.Δ/τος εκδιδομένου προτάσει του Υπουργού Δικαιοσύνης. Άρθρ.5.-Αι περί μεταφοράς της έδρας Ειρηνοδικείων κείμεναι διατάξεις διατηρούνται εν ισχύϊ. Άρθρ.6.-Εκκρεμείς υποθέσεις ενώπιον Ειρηνοδικείων εξ ων θέλει αποσπασθή η περιφέρεια των ανασυνιστωμένων κατά τας διατάξεις του παρόντος Ειρηνοδικείων, παραμένουν παρ’ αυτοίς προς εκδίκασιν μέχρις εκδόσεως οριστικής αποφάσεως. Άρθρ.7.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως.